શ્રીનિવાસ નૈતિકતા અને સિદ્ધાંતો સાથે બાંધછોડ કરવામાં માનતા નથી. આ બાબતે તેમના પર તેમના મામા ડૉ. બસંત કુમારનો પ્રભાવ છે. તેઓ કોંગ્રેસના નેતા અને ભૂતપૂર્વ મુખ્યમંત્રી વાય એસ રાજશેખર રેડ્ડીની સાથે અભ્યાસ કરતા હતાં અને તેમના મિત્ર હતા. પણ તેઓ ક્યારેય કોંગ્રેસમાં સામેલ થયા નહોતા અને સત્તાથી દૂર જ રહ્યાં હતાં. શ્રીનિવાસનું બાળપણ બ્રિટનમાં પસાર થયું હતું. તેમના પપ્પા પ્રસિદ્ધ ડૉક્ટર હતા, જે આગળ જઈને સફળ ઉદ્યોગસાહસિક બન્યા હતા. કિશોરાવસ્થામાં શ્રીનિવાસ કોલેજના અભ્યાસ માટે વિજયવાડા ગયા. બ્રિટનમાં મોટા થયેલા શ્રીનિવાસને વિજયવાડા વિચિત્ર શહેર લાગ્યું હતું. બ્રિટન અને ભારતની સંસ્કૃતિ, લોકોની રહેણીકરણીમાં બહુ ફરક લાગ્યો હતો. હવામાન પણ અલગ હતું. એટલે શ્રીનિવાસને એડજસ્ટ થવામાં સમય લાગ્યો હતો.